
    
      
        
          
        
      

    


CIPRIAN NICOLAE POPA

––––––––

Sub crustă.

Pâine, narativol și pseudozină



  
    
    
      While every precaution has been taken in the preparation of this book, the publisher assumes no responsibility for errors or omissions, or for damages resulting from the use of the information contained herein.

    
    

    
      SUB CRUSTĂ: PÂINE, NARATIVOL ȘI PSEUDOZINĂ

    

    
      First edition. January 13, 2026.

      Copyright © 2026 Ciprian Nicolae Popa.

    

    
    
      Written by Ciprian Nicolae Popa.

    

    
      10 9 8 7 6 5 4 3 2 1

    

  



	[image: ]

	 
	[image: ]





[image: ]


Dedicație:

[image: ]




Această carte s-a scris în timp, din dialoguri reale, din contradicții fertile și din tăceri încăpățânate. Mulțumesc, în primul rând, oamenilor care m-au obligat să gândesc mai riguros decât aș fi făcut-o singur: familia mea, colegi din cercetare și din industrie, profesioniști care cunosc valoarea îndoielii și care nu confundă competența cu zgomotul public.

Le sunt recunoscător celor care au citit, comentat sau contrazis textele mele de-a lungul anilor, inclusiv celor care au fost în dezacord cu ele. Fără rezistență, gândirea devine comodă. Fără critică, adevărul se lenevește.

Mulțumesc profesorilor și mentorilor care m-au învățat că știința nu este un set de certitudini, ci o disciplină a onestității intelectuale, precum și celor care, din afara mediului academic, m-au ajutat să nu pierd contactul cu realitatea concretă a muncii și a consecințelor ei.

În cele din urmă, mulțumesc celor puțini care au rămas dispuși să citească texte incomode, fără promisiunea unor concluzii liniștitoare. Această carte le este, într-un fel, dedicată.

​​​​

Cuvânt înainte

Multe dintre textele pe care le vei întâlni aici au mai fost publicate anterior în diverse contexte — fie în părțile introductive ale unor articole de cercetare pe care le-am scris, fie pe blog, în postări pe rețelele sociale sau în alte forme. Unele au suferit doar modificări minime față de versiunea inițială, altele au fost restructurate substanțial. Nu am făcut un recensământ exact al acestor transformări și nici nu mi-am propus să delimitez cu rigurozitate partea complet originală a acestei lucrări de ceea ce a mai apărut, într-o formă sau alta, în trecut.

Scopul ei nu este să mă promovez în vederea obținerii vreunui titlu sau a vreunei funcții, ci pur și simplu acela de a spune această poveste într-un alt spațiu decât cel în care am comunicat constant în ultimii 25 de ani. Cititorul nu ar trebui să fie dezamăgit: sunt convins că abordarea holistică a textelor, pe care am încercat-o aici, îi va oferi o experiență de sine stătătoare.

Pentru că suntem structuri mentale și spirituale care ne auto construim încă din copilărie, punând cărămidă peste cărămidă, cred că nu doar ceea ce am creat în ultimii cinci ani este relevant pentru cine suntem. Trăim vremuri în care ni se cere să rămânem competitivi pe tot parcursul vieții, iar paradoxul este că, în momentul în care începem să așezăm aceste cărămizi de la un anumit nivel în sus, ni se pretinde să uităm tot ce am construit până atunci. Contează exclusiv realizările setate pe intervale scurte, acel „publică sau mori” din literatura științifică fiind transpus, de fapt, în aproape toate domeniile vieții moderne. Trebuie să adaugi cărămizi neîncetat — altfel nu contezi, nu ești luat în considerare. Nu există niciun fel de indulgență pentru cei care se opresc.

Într-un fel, această carte este și un protest împotriva acestui mod de a clădi lumea. Eu, în ultimii cinci ani, nu am mai publicat nicio lucrare în mediul academic. Mi-a fost, într-o anumită măsură, lehamite, dar am avut și un job foarte greu și profund provocator în industrie. În plus, odată cu ascensiunea rețelelor sociale, s-a schimbat radical modul în care oamenii caută și recepționează informația. Trăim, în comunicarea publică, o tranziție similară celei care a marcat trecerea de la gătitul acasă la mâncatul în oraș, de la mâncarea domestică la fast-food — o tranziție la care eu nu m-am adaptat.

A rămas mult prea puțin timp pentru a gândi, a căuta, a digera informația. Ea trebuie să vină rapid, gata ambalată, cu o multitudine de arome și spectaculozități pe care nu le-ai putea reproduce singur. Iar cei care reușesc să „livreze” informația în acest mod au, de cele mai multe ori, calități și competențe cu totul diferite de cele necesare unei informări corecte și responsabile. Modul în care rețelele sociale recompensează performanța produce „adevăruri” paralele realității, iar opiniile despre aproape orice se construiesc pe pseudoștiință și fake news.

Iar aici începe miza acestor eseuri.

Ele nu sunt doar exerciții de memorie sau fragmente recuperate; sunt o încercare de a reconstrui, sub această crustă a zgomotului digital și a presiunii permanente, un nucleu de coerență științifică și umană. Într-o lume în care informația circulă mai repede decât gândirea, iar certitudinile sunt fabricate fără rușine, fragilitatea adevărului științific devine una dintre cele mai importante teme ale timpului nostru.

A vorbi despre siguranță alimentară, despre mecanisme instituționale opace, despre tehnologiile de intervenție în atmosferă controversate, despre riscuri, standarde, morală profesională, despre felul în care se construiesc narațiunile publice — toate acestea nu înseamnă doar a face lumină într-un domeniu sau altul, ci a apăra o formă de integritate în fața unui peisaj informațional tot mai volatil.

Cartea de față își asumă exact acest lucru: să coboare sub crustă, acolo unde adevărurile sunt fragile, dar esențiale. Multe dintre texte se referă la subiecte din domeniul morăritului și panificației, domeniu în care activez de mai bine de 20 de ani. 

Această carte nu a fost scrisă pentru a convinge și nici pentru a liniști. A fost scrisă din nevoia de a înțelege ce se întâmplă cu adevărul atunci când este scos din context, feliat, aromat și servit ca narațiune. Trăim într-o epocă în care știința este invocată mai des ca oricând, dar practicată tot mai rar în sensul ei riguros. Între fapte și explicațiile lor s-au interpus povestea, expertiza mimată și certitudinea livrată rapid.

„Pâine, narativol și pseudozină” este o încercare de a privi sub crustă: sub limbaj, sub consensuri, sub explicațiile prea bine unse ca să mai opună rezistență. Nu propun rețete și nu ofer soluții. Doar eticheta ingredientelor.

​​​​Metafizica grâului

​​Coevoluția

Societatea umană nu ar fi putut fi imaginată în absența anumitor resurse pe care le-a descoperit, domesticit și stilizat pe parcursul evoluției sale. Omul preistoric, vânătorul aflat în permanentă goană după prada sa zilnică, era prizonierul unui destin incapabil să-l facă să se dezvolte dincolo de limitările impuse de mediul în care acesta trăia. Apariția agriculturii și fixarea individului pe un areal bine delimitat a fost cel mai amplu salt din istoria noastră. Nu vă imaginați că revoluția industrială și era informatizării sunt salturi uriașe în comparație cu acesta. În realitate, sunt mici pași, poate mai puțin șovăielnici, pe un drum pe care fiecare mișcare pe care o facem ne netezește un pic viitorul. Individul a avut întotdeauna un spațiu pe seama căruia își satisfăcea necesitățile primare. Însă nomadismul, perpetua deplasare pe acesta, era un stil de viață care nu-i permitea decât un management foarte strict al resurselor. Nu crea o valoare reinvestibilă, fiind expresia unui stil de viață în care satisfacerea nevoilor de moment era obiectivul principal. Un stil de viață în care domnia necesității bloca potențialul uman.

Imensa parte a biosferei este reprezentată de specii necomestibile și aici trebuie să vedem întreaga măiestrie a înaintașilor noștri, care au fost capabili să aleagă cele câteva specii de plante care constituie baza alimentației de astăzi. Implicarea omului în selectarea și cultivarea anumitor specii le-a făcut pe acestea să devină, de fapt, campioane ale luptei pentru supraviețuire. Un hectar de pământ cultivat cu grâu poate asigura necesarul caloric pentru 75 de persoane timp de un an de zile, ceea ce, evident, acel hectar de pământ nu ar putea face dacă pe el ar fi lăsați 75 de oameni care ar trebui să supraviețuiască cu resursele care se găsesc sau se dezvoltă în mod natural acolo, pe parcursul aceluiași interval de timp. Din această ipostază putem înțelege care sunt, de fapt, beneficiile agriculturii în raport cu cele ale stilului de viață reprezentat de activitatea de vânător-culegător.

Există multe opinii care consideră că tranziția de la stilul nomad de viață, vânător–culegător, la cel sedentar, de agricultor, este rezultatul unor opțiuni ancestrale luate oarecum în mod conștient. În realitate, cel mai probabil, a existat o selecție naturală inclusiv a stilurilor de viață pe care le-au adoptat populațiile umane în preistorie. A fost, într-un fel, ceva similar luptei dintre sistemele socio-politice de astăzi: monarhiile absolutiste au fost înlocuite de monarhii constituționale, care au fost înlocuite de republici, economiile centralizate au fost înlocuite de cele de piață etc. Practic, opțiunile care au asigurat cele mai bune succese economice, dezvoltarea comunităților și creșterea demografică au fost cele care au supraviețuit celor care consumau resurse pentru a oferi, cel mult, stagnare. Cu certitudine, de-a lungul acestei istorii primordiale s-au amestecat populații de agricultori cu populații de vânători-culegători și populații rătăcite în stiluri de viață mixte, la diferite distanțe între aceste extreme: oameni care practicau o agricultură oportunistă, semănând culturi pe terenurile cele mai favorabile, după care plecau să vâneze luni întregi, pentru a se întoarce când culturile respective erau gata de recoltat.

Agricultura a apărut în acele zone geografice în care diversitatea condițiilor pedoclimatice a făcut posibilă diversitatea speciilor de plante din care populațiile umane au putut selecta exemplare valoroase, compatibile cu așteptările acestora. Plantele respective se regăseau, în general, în proximitatea centrelor lor de origine și aveau în spate un întreg bazin genetic cu o multitudine de caractere, care a permis identificarea și valorificarea relativ facilă a celor utile. În cazul grâului, de exemplu, au trebuit selectate inițial variantele genetice care împiedicau boabele să se scuture spontan din spic, variante care asiguraseră succesul supraviețuirii speciei sute de mii de ani. Apoi au fost selectate variante care eliminau o serie de adaptări naturale la imprevizibilitatea condițiilor climaterice, precum conținutul în inhibitori ai germinației sau aderența la bob a paleelor. Practic, variantele care germinau într-o proporție mai mare și mai repede au fost favorizate celor care germinau într-o proporție mai mică sau mai târziu. Plantele care aveau nevoie de un timp mai scurt de vegetație, adică permiteau obținerea de recolte rapide, au fost, de asemenea, favorizate. Fixarea acestor mutații a fost facilitată de faptul că grâul se poate înmulți prin autopolenizare, proces care reduce riscul ca un caracter de interes să fie pierdut ca urmare a recombinării cu indivizi fără caracterul respectiv și segregării mendeliene din descendență [1]. În cazul grâului, tranziția de la variantele sălbatice la cele cu caractere de tipul celor descrise mai sus, ameliorate la un nivel disponibil și astăzi, a durat, conform înregistrărilor arheologice, cca 3–4 milenii, cu o fază de maximă intensitate a selecției antropice în mileniul 10500–9500 î.Hr. [2][3]. Domesticit în zona Semilunii Fertile, grâul a cucerit treptat toată lumea: a ajuns, prin Anatolia și Balcani, în Europa continentală cu cca 7000 de ani î.Hr., în Marea Britanie și Scandinavia cu cca 5000 de ani î.Hr., iar prin Iran și Asia Centrală în China cu cca 3000 de ani î.Hr. Spaniolii au adus grâul în America Centrală în 1529, iar britanicii în Australia în 1788 [4]. Capacitatea speciei de a se adapta la climate și soluri atât de diferite se datorează, se pare, alopoliploidiei. Existența mai multor copii ale aceleiași gene face ca eventualele mutații care apar la nivelul uneia dintre ele să nu aibă un efect major, iar interacțiunea dintre aceste gene poate contribui la formarea de tipuri intermediare cu o mai bună adaptabilitate la mediu [5]. Se estimează că numărul de varietăți de grâu cultivate în lume depășește cu mult 25 000 [4].

Domesticirea plantelor de cultură a fixat civilizația noastră pe teritorii bine definite. A permis omului să evolueze mental, l-a convins că observarea naturii îi poate permite să se adapteze mai bine la aceasta, să obțină producții mai bune, recolte îndestulătoare pentru un trai decent până la recolta următoare. Domesticirea plantelor a adus după sine domesticirea erbivorelor, omul construindu-și astfel un sistem de viață în care vânătoarea a fost înlocuită prin cules (înțelegând sacrificarea animalului de lângă casă ca fiind un „cules” al acestuia).

Există suficiente dovezi genetice că istoria recentă a umanității s-a soldat cu adaptarea noastră la noile condiții ecologice pe care le-am constituit odată cu domesticirea animalelor și plantelor. Domesticirea animalelor și traiul în comun cu acestea a dus la expunerea populațiilor umane la zoonoze (bruceloza, febra Q, gripa, rujeola etc.) cu care probabil nu ne-am fi confruntat dacă am fi rămas în stadiul de vânători-culegători. Densitatea mare a populațiilor a făcut ca aceste zoonoze să se transforme repede în epidemii, iar populațiile au fost supuse unei presiuni genetice care a avantajat indivizii cu gene rezistente. Sunt documentate, în această direcție, presiunile asupra grupului de gene TLR1-6-10 de receptori bacterieni de pe celulele mieloide și complexul de histocompatibilitate MHC folosit de limfocitele umane pentru a recunoaște infecțiile. Același lucru s-a întâmplat și cu hrana: consumul de lapte a dus la prelungirea exprimării genei pentru lactază până la vârste înaintate, situație unică printre vertebrate. Acest lucru este atestat genetic, populațiile paleolitice și mezolitice neavând mutația genei LCT, în timp ce la populațiile neolitice mutația genei este frecventă. Același lucru s-a întâmplat și cu genele SLC22A4 și SH2B3, care influențează susceptibilitatea la boala celiacă [6].

Umanitatea este rezultatul plantelor și animalelor pe care le-a domesticit. Faptul că a supraviețuit până la momentul în care privește oarecum detașat anumite aspecte ale vieții sale este rezultatul acestor alegeri inițiale pe care le-a făcut. Umanitatea nu va fi niciodată aceiași dacă resursele sale alimentare se vor schimba. Suntem învățați de către nutriționiști, chimiști, biologi, fizicieni etc că hrana noastră este alcătuită din cărămizi cu destin metabolic prestabilit: lipide, glucide, proteine. Că la nivel fundamental diversele feluri de mâncare pe care le consumăm nu sunt decât moduri diferite de a introduce în organism aceste cărămizi esențiale. În realitate, lucrurile nu stau chiar așa. Câţi dintre noi am putea mânca la infinit aceiași mâncare şi câți dintre noi nu ar prefera să moară decât să fie obligați să mănânce pentru totdeauna o pastă care să cuprindă toate elementele nutritive de care avem nevoie? Omul are față de hrană şi un atașament afectiv în care sunt implicate simțurile şi memoria, un atașament care ține de bagajul său social, de cultura sa şi dacă ar fi să ne raportăm la studii genetice relativ recente există chiar şi un determinism genetic al afinităților sale culinare.

Motivul pentru care acceptăm atât de greu modificările subtile ale hranei noastre și mă refer aici la reacția pe care o avem fată de tot ceea ce se obține prin noile biotehnologii care au la bază manipulări genetice, este tocmai relația pe care hrana noastră o are cu istoria. Dacă omul nu ar fi ales cerealele ca principală sursă de carbon istoria noastră ar fi fost cu totul alta iar realitățile geopolitice semnificativ diferite. Resursele alimentare pe care le-am ales, dezvoltat și îmbunătățit permanent au fost cele care ne-au sugerat a avea cel mai puternic potențial. Realitatea arată că omul nu a greșit atunci când a ales cerealele, beneficiile obținute de pe urma cultivării acestora permițându-i să obțină în permanentă un profit pe baza căruia să se dezvolte. Mai mult, impactul profund al acestei alegeri nu a fost epuizat niciodată. Trăim o vreme în care se pune problema dislocării resurselor alimentare în direcția obținerii energiilor regenerabile. Dăm mașinilor noastre propria noastră hrană!

Era firesc, în acest context, ca omul să-și creeze fată de culturile și animalele care-i asigurau supraviețuirea și dezvoltarea fixații subtile, expresii ale creativității sale interioare, ale intuiției, a tot ceea ce tehnicile de reprezentare de care dispunea nu-i permiteau să exprime. A legat cerealele într-un set de simboluri care constituie un limbaj în sine, o istorie a inexprimabilului mai profundă decât tot ceea ce a reușit să exprime, cu atât mai mult cu cât cărămizile acestui limbaj abscons erau constituite din tot ceea ce prețuia mai mult în universul său.

​​Mituri, anxietăți și pseudoștiință

Agricultura, care a fixat omul în spațiul fizic i-a eliberat acestuia spiritul în eter. Dependența agriculturii de condițiile climaterice l-a împins către cer, ciclurile vegetale au fost asociate ciclurilor celeste și puse în concordanță cu acestea. Moartea și regenerarea vegetației, ciclurile Soarelui şi ale Lunii i-au permis să viseze la propriile sale transformări, la viaţa de după moarte, la propriul său destin. Simbolistica grâului a fost pusă în relaţie cu aceste cicluri, cu viaţa sa, astfel că avem parte de alimente provenite din acesta la fiecare moment de trecere, de la naștere până la moarte. 

Faptul că perioada de vegetație a grâului este similară ca durată perioadei intrauterine a fătului uman i-a făcut pe vechii egipteni să asocieze grâul și omul la nivelul unor intuiții științifice formidabile. Literatura medicală hieroglifică face, de exemplu, legătura dintre starea de graviditate a femeii și un factor care poate fi determinat în urină, adică un principiu pe care noi l-am aplicat abia în secolul 20, atunci când am pus la punct primele teste de sarcină. Mai multe tratate de medicină ale egiptenilor vorbesc despre acest lucru: Papirusul Carlsberg Papyrus VIII (cca 1200 î.Hr.), Papirusul Kahun (datat în jurul anului 1800 î.Hr., este cel mai vechi text medical cunoscut din Egipt. A fost găsit la El-Lahun de Flinders Petrie în 1889) și Papirusul Berlin sau Brugsch (1350 - 1200 î.Hr.).

Interpretarea din 1995 a Papirusului Kahun realizată de către medicul egiptolog Bardinet arată că cerealele nu erau folosite doar pentru determinarea stării de graviditate, ci și pentru determinarea sexului fătului sau a stării de sănătate a mamei. Se pare că papirusul Kahun conține prima înregistrare a eclampsiei din istorie. Textul spune că pentru a vedea dacă o femeie va naște normal sau dimpotrivă, dacă nu va naște normal, aceasta trebuia să umezească cu urina ei doi săculeți cu semințe de orz și de grâu. Dacă ambii săculeți vor germina și se vor dezvolta bine, nașterea va fi normală. Dacă doar orzul este cel care se dezvoltă bine, sexul fătului este masculin, iar dacă, dimpotrivă, doar grâul se dezvoltă bine, sexul fătului este femeiesc. Dacă nici orzul și nici grâul nu se dezvoltă bine, femeia nu va naște sau nașterea nu va fi normală.

Mecanismele biochimice ale depistării sarcinei în urină în testele mderne de sarcină au ca obiect gonatropina corionică, un hormon produs de țesutul placentar. Acest hormon începe să fie sintetizat imediat ce ovulul fecundat este implantat în mucoasa uterină, iar cantitățile produse se dublează aproape la fiecare două zile până când atinge un vârf între a șasea și a opta săptămână de sarcină. Rolul lui este acela de a stimula proliferarea celulară, inclusiv prin inducția producției de progesteron. Există studii științifce care au validat efectul de stimulare a proliferării și diferențierii celulare în plante de către gonatropina corionică umană prin mecanisme care implică efecte asupra echilibrului hormonal (ex. intre auxine si citochinine).

În Italia (Toscana), țăranii stropesc în mod traditional grâul pe care urmează să-l însămânțeze cu urina vacilor gestante pentru a spori facultatea germinativă a acestuia. Ceretări recente ale specialiștilor în fiziologie vegetală de la Universitatea din Perugia au arătat că urina vacilor gestante există un puternic promotor al creșterii rădăcinilor plantelor.

În 1963 Ghalioungui și colab. au încercat să reproducă testul de sarcină din papirusul Kahun, iar rezultatele obținute au sugerat că urina femeilor însărcinate nu are efectul inhibitor asupra germinării semințelor pe care-l are în mod normal urina femeilor neînsărcinate. Testul a arătat rezultate pozitive în cazul a 28 din cele 42 femei însărcinate luate în studiu (66,67 %). În nici un caz, nu a putut fi prezis prin acest test sexul fătului [7].

Într-un test, lipsit din păcate de relevanță statistică, doi arheologi italieni au încercat să refacă testul de sarcină egiptean stropind zilnic cu urină provenită de la o vacă gestantă în patru luni, o femeie gravidă în două luni și urina unui mascul (proba de control negativ) boabe de orz și grâu plasate în vase Petri. Evaluarea modului de germinare a semințelor a fost făcută de o persoană care nu cunoștea tratamentele la care au fost supuse probele respective. Rezultatul clamat de cei doi arheologi este că urina de vacă și cea provenită de la mascul nu au dus la germinarea și creșterea boabelor de cereale, în timp ce boabele stropite cu urina provenită de la femeia gravidă, da [8].

Testarea efectului urinii asupra facultății germinative a semințelor a făcut obiectul unei cercetări ceva mai recente, realizate de două cercetătoare din Cehia, tot în vase Petri, dar cu design experimental mai complex, folosind inclusiv diluții. Indicatorul a fost însă fasolea mung (Vigna radiata), iar obiectivul, diagnosticarea sarcinii la alpaca (Vicugna pacos). Concluziile lor au fost următoarele: urina de alpaca a inhibat semnificativ germinația și creșterea semințelor în general, efectul inhibitor a fost cu atât mai mare cu cât concentrația urinii a fost mai mare. Cu toate acestea, semințele au germinat și au crescut mai bine în urina femelelor însărcinate decât în urina femelelor care nu erau gestante [9].

Teste similare, care au folosit grâu pentru depistarea precoce a gestației la vaci au mai fost realizate de cercetătorii indieni Krishna și Veena în 2009 și de câțiva cercetători din Bangladesh în 2014, rezultatele fiind similare, confirmând că în urina femelelor gestante există un factor care stimulează germinatia semințelor și creșterea ulterioară a plantelor.

Literatura medicală hieroglifică conține referiri și la alte direcții de utilizare a grâului sau produselor obținute din el: astfel, egiptenii foloseau pâinea mucegaită pentru a trata rănile infectate cu două milenii înainte de a fi descoperită penicilina [10]. Deși mulți savanți moderni sunt sceptici cu privire la eficiența terapeutică a cantitătilor de antibiotic disponibile prin contactul dintre pâinea mucegaită și rană, acest tip de tratament a fost documentat de diverși alți autori si în alte culturi. Farmacistul englez John Parkington promova efectele pozitive ale utilizării mucegaiului în tratarea rănilor încă din secolul 17. Analiza fragmentelor osoase ale populațiilor care trăiau tot în zona Nilului (Nubia Sudaneză), dar mai la sud de Egipt, la începutul erei creștine, au arătat prezența unor concentrații mari de tetracicline (antibiotice produse de Streptomyces sp.). Unii arheologi au pus pe seama nivelului crescut de tetracicline ratele scăzute de boli infecțioase cunoscute la aceste populații4. Calea prin care aceste populații au ajuns să posede un nivel atât de ridicat de antibiotice era cel mai probabil hrana, reprezentată în principal din grâu, orz și mei. Aceste cereale erau stocate în silozuri de pământ care favorizau contaminarea lor cu speciile microbiene producătoare de antibiotice [11] [12] [13].

Motorul evoluției omenirii a avut drept combustibil un amestec de frici copleșitoare: foametea, boala și războiul. Părea să ne fi născut într-o nouă epocă de aur, mare parte din aceste frici fiind aproape învinse. Dar, pe măsură ce copilăria și adolescența noastră au trecut ca un fum, vechile frici ale umanității prind din nou viață, existența noastră fiind plină de știri alarmante legate de războiul mondial, foametea globală și pandemie.

Pentru că, într-adevăr, trăim într-o lume în care deși foametea este aproape eradicată, una dintre resursele noastre principale care a contribuit la eliminarea ei, grâul, este puternic contestată, datorită asocierii sale cu o serie de probleme de sănătate din sfera sindroamelor metabolice. Deși bolile care au făcut prăpăd în trecut sunt aproape uitate, vaccinurile sau farmacopeea de sinteză sunt puternic contestate. Și în fine, deși pacea modială se bazează pe echilibre de tip Nash la baza cărora stau armele nucleare deținute de marile puteri, o mulțime de contestatari văd în acestea doar potențialul lor distructiv și militează insistent pentru desființarea lor totală. Ceea ce se întâmplă în Ucraina ne arată cât de vulnerabili am fi fost în afara jocurilor geopolitice cu miză zero prin care armele nucleare țin în echilibru marile puteri pe fondul apariției unor generații de lideri înclinați să conteste valorile clasice ale democrației și liberalismului occidental.

Trăim deci, o epocă a contestării și a controverselor pe fondul unei societăți în care cetățenii nu mai așteaptă de la state asigurarea securității imediate (hrană, sănătate și pace), în mare parte rezolvată deja, ci asigurarea unor nevoi abstracte a căror intensitate variază de la individ la individ, precum: libertate, stare de bine și chiar fericire. Dacă studiem statisticile legate de gradul de fericire al popoarelor, constatăm că state puternic industrializate, cu produs intern brut pe cap de locuitor imens, au eșuat în asigurarea fericirii populațiilor lor. Majoritatea acestor ţări au populaţii în care incidenţa bolilor metabolice atinge cote mari, iar discuţiile despre revizuirea conceptelor alimentare par nesfârsite și durează de decenii. Atitudinea societății moderne față de hrană este caracterizată de o schizofrenie profundă: alimentele tradiționale sunt contestate, iar după ce înlocuirea lor cu alimente din care a fost exorcizat “factorul rău” duce la probleme de sănătate mai grave, acestea sunt reevaluate de nutriționiștii si dieteticienii generației următoare. Au trecut prin asta: untul, laptele integral, ouăle. Dincolo de această problemă, rolul suplimentelor alimentare este în mare măsură supraevaluat, uneori chiar în detrimentul alimentelor tradiționale, în realitate putine dintre aceste suplimente având efecte care pot fi susținute prin studii științifice comprehensive și de necontestat. Fuziunea dintre suplimentele alimentare și alimentele tradiționale în așa zisele alimente funcționale rămâne un pariu al industriei alimentare, dar îmi este teamă că pentru majoritatea efectelor clamate nu vor exista pentru mult timp de acum încolo studii semnificative care să le confirme sau săle infirme.

Acum câțiva ani a venit și rândul grâului să fie contestat. Cartea lui William Davis, Wheat Belly, a provocat o puternică și interesantă controversă în Statele Unite, fiind o critică dură la adresa actualelor diete bazate pe cereale, transmițând un mesaj radical cu privire la opţiunile pe care ar trebui să şi le asume consumatorii în ceea ce priveşte produsele alimentare care provin din grâu. Autorul, care citează și interpretează studii științifice realizate pe grupuri mari de consumatori sau oameni care se plâng de diverse afecțiuni, consideră că principalele probleme de sănătate ale acestora (obezitatea, artrita reumatoidă, diabetul, o serie de boli neurodegenerative, tulburări neurologice, boli ale aparatului cardiovascular, digestiv etc) se datorează consumului excesiv de produse provenite din grâu. Opinia doctorului Davis se află în totală contradicție cu liniile directoare privind dietele americanilor, o colecţie de sfaturi fundamentate ştiinţific care reprezintă piatra de temelie a politicilor guvernamentale în ceea ce priveşte educarea consumatorilor. Conform acestor linii directoare un american ar trebui să mânânce şase porţii pe zi de alimente provenite din cereale, jumătate din acestea pornind de la cereale integrale, iar cealaltă din cereale fortifiate. Din perspectiva statului american grâul se află la baza unui număr foarte mare de alimente sănătoase, de la cerealele pentru mic dejun până la pâine şi paste, alimente care furnizează substanţe nutritive valoroase pentru dietele americanilor şi care şi-au dovedit, în timp, eficienţa în ceea ce priveşte controlul greutăţii.

Acuzaţiei conform căreia eliminarea produselor alimentare provenite din grâu privează organismul de o serie de nutrienţi esenţiali, autorul le-a răspuns că acest lucru este adevărat doar atunci când locul lăsat liber de produsele pe bază de grâu din diete este ocupat de alimente nesănătoase, precum: zahărul, bomboanele, băuturile răcoritoare şi fast food-ul. În schimb, dacă se consumă legume, nuci, carne, ouă, brânză, măsline, uleiuri sănătoase, avocado etc, acest deficit nu există nici măcar în privinţa acelor nutrienţi care în produsele pe bază de grâu se găsesc în cantitate mai mare (vitamine B, acid folic, fier, zinc, seleniu, magneziu, antioxidanţi, fibre). 

Dogma centrală a cărții pleacă de la ipoteza că cel puțin o parte dintre problemele metabolice ale populației are drept cauză consumul unor cereale superselecționate aflate departe din punct de vedere genetic de antecesorii consumați în antichitate de strămoșii noștri. Știm cu toții paradigma centrală a geneticii: o genă = o proteină. Prin urmare, diferențele genetice se traduc în diferențe semnificative între proteinele constituente ale organismelor respective.  Dacă la nivelul evoluției generale două specii care se influențează reciproc ajung în cele din urmă să coevolueze, adică să rămână adaptate una la cealaltă pe măsură ce apar sau dispar gene noi, în cazul coevoluției dintre om și plantele pe care acesta le-a modificat prin selecție dirijată se pune întrebarea dacă organismul uman a avut suficient timp să se adapteze modificărilor pe care le-a indus. Selecția grâului a urmărit mai multe caracteristici: de la intervenții în plasticitatea ecologică a plantei în vederea adaptării la condiții pedo-climatice specifice, la intervenții în rezistența naturala la boli și dăunători, productivitatea la hectar, panificabilitate (conținut de proteine sau caracteristici reologice), până chiar și modularea expresiei unor gene care controlează comportamentul la măciniș și randamentul în faină (sinteza unor glicoproteine implicate în coeziunea diverselor componente ale bobului) [14]. Toate aceste caracteristici noi se traduc prin cel puțin tot atâtea proteine pe care sistemul imunitar trebuie să le recunoască. Diferențele între proteinele grâului pot fi suficient de subtile pentru a nu putea fi decelate de instrumentele noastre de analiză, dar semnificatve pentru declanșarea unui răspuns imunitar din partea acestuia. Un exemplu (este adevărat, deplasat în contextual discuției de față) de modificare subtilă a unei proteine care poate declanșa procese patologice in lanț este prionul, la care modificarea nici măcar nu afectează structurile chimice ale proteinei, ci numai conformația acesteia.

Autorul sugerează că problema principală a grâului modern pornește de la cantitatea imensă de gene pe care acesta a ajuns să o dețină în genom. Grâul modern contine unul dintre cele mai complexe genomuri dintre formele de viață cunoscute: 16 miliarde perechi de baze (85 % din acestea aparținând de ADN repetitiv si unui număr de peste 100 000 de gene), față de aproximativ 3 miliarde la om (20 000 – 25 000 de gene), 2,3 miliarde la porumb sau 420 de milioane la orez. Primele varietăți de grâu luate în cultură, acum mai bine de 10 000 de ani, erau forme diploide (grâul einkorn) și tetraploide (grâul emmer). Pe de altă parte, formele hexaploide cultivate ale grâului nu sunt chiar atât de noi, deși autorul omite să spună asta. Varietățile hexaploide au început să fie cultivate la 1000 – 2000 de ani după luarea în cultură a grâului, deci zorii cultivării lor se confundă cu zorii cultivării grâului în general. Consumul de cereale și implicit grâu nu a început sub nici o formă o dată cu cultivarea lor. Numeroase dovezi arheologice arată că cerealele erau consumate (prin culegerea formelor sălbatice și procesarea lor) cu mai bine de 14 000 de ani în urmă.[15] Descoperirile arheologice de la Grotta Pagilcci sugerează că anumite cereale, precum ovăzul, erau culese din mediul natural și consumate acum mai bine de 32 000 de ani [16].

Există dovezi care împing consumul și prelucrarea cerealelor către vechimi amețitoare. Cercetările din site-ul arheologic de la Göbekli Tepe (granița Turciei cu Siria) rescriu practic istoria alimentației furnizând indicii despre modul în care oamenii măcinau cerealele și le preparau înainte de a fi adoptat agricultura. Mărturii care arată că oamenii consumau cereale chiar cu 100 000 de mii de ani în urmă pun la îndoială tezele dietelor de tip paleo care afirmă că cerealele sunt doar o achiziție modernă în alimentația umană și că, în realitate, organismul uman nu ar fi perfect adaptat la consumul de cereale [17]. Dimpotrivă, cred ei, carnea ar fi fost principalul aliment al omului neolitic, afirmație care totuși este contradictorie cu datele achiziționate de studiile de nutriție pe scară largă care arată că alimentația bazată pe carne nu este lipsită de riscuri. Studiile recente sugerează că adaptarea oamenilor la hrana bogată în amidon a fost modelată genetic. Practic, oamenii au 20 de copii ale genei responsabile pentru sinteza enzimelor amilolitice, pe când cimpanzeii doar 2. Dovezile care se acumulează cu privire la prepararea cerealelor în preistorie tind să schimbe modul în care este privit începutul agriculturii. Practic, oamenii consumau pâine și preparate din cereale de dinainte de cultivarea plantelor respective și e rezonabil să ne gândim că nevoia unei aprovizionări constante cu acestea a determinat în cele din urmă interesul pentru cultivarea lor. La Göbekli Tepe oamenii măcinau cerealele la un nivel industrial, inventarul local al pietrelor de măcinat ajungând la aproximativ 10000. O cercetătoare germană a creat un software de analiză a imaginilor care-i permite, pe baza unor modele de uzură, să distingă dacă pietrele de moară respective au fost folosite la măcinarea grosieră a boabelor (valorificabile în alimentație sub formă de terci) sau la măcinarea fină (pentru obținerea de făină pentru pâine). Concluzia ei este că principala cale de măcinare a cerealelor la Göbekli Tepe era cea grosieră pentru valorificarea sub formă de terci sau bere. Totuși, notează ea, dovezile acumulate aici arată că cerealele făceau parte din dieta zilnică și nu erau nicidecum consumate ocazional, iar locuitorii din zonă stăpâneau tehnologiile de prelucrare a cerealelor dincolo de nivelul experimental.

Studii recente sugerează că abilitatea noastră de a digera amidonul, o componentă esențială a alimentelor bogate în carbohidrați precum pâinea, a apărut cu mult înainte de agricultura modernă. Adaptările genetice timpurii, care ne-au permis să procesăm mai eficient amidonul, au avut un impact semnificativ asupra evoluției dietei noastre și, implicit, asupra sănătății noastre metabolice.

Cercetările din cadrul Universității din Buffalo și Laboratorul Jackson [18] au scos la iveală un aspect fascinant al istoriei umane: o copie a genei AMY1 — responsabilă pentru producerea amilazei, o enzimă care descompune amidonul în gură — a fost duplicată cu peste 800.000 de ani în urmă. Această genă a jucat un rol crucial în evoluția capacității noastre de a consuma alimente bogate în amidon, precum pâinea și pastele. 

Amilaza, pe lângă faptul că ajută la digestia amidonului, contribuie și la gustul specific al pâinii. În esență, cu cât ai mai multe copii ale genei AMY1, cu atât produci mai multă amilază, ceea ce îți permite să digeri mai eficient carbohidrații. Această adaptare a fost un avantaj pentru strămoșii noștri, mai ales când dietele lor au început să includă mai mult amidon, ca urmare a schimbărilor climatice și a dezvoltării agriculturii.

Cercetătorii au analizat ADN-ul de la 68 de indivizi antici, inclusiv un specimen vechi de 45.000 de ani din Siberia, și au descoperit că vânătorii-culegători pre-agriculturali aveau deja în medie între patru și opt copii ale genei AMY1. Acest lucru sugerează că oamenii de atunci erau deja pregătiți genetic să digere alimente bogate în amidon, mult înainte de a domestici plantele sau de a dezvolta metode de cultivare intensivă. Mai mult, aceste gene duplicat s-au regăsit și la Neanderthali și Denisovani, indicând că adaptarea la o dietă bogată în amidon a apărut mult înainte de separarea speciei noastre de acești veri îndepărtați.

Odată cu apariția agriculturii acum aproximativ 12.000 de ani, dietele umane au devenit din ce în ce mai bogate în amidon, iar copierea genei AMY1 a continuat să joace un rol esențial. Studiile au arătat că, pe măsură ce oamenii au trecut de la vânători-culegători la fermieri, numărul mediu de copii ale acestei gene a crescut. De exemplu, în Europa, numărul mediu de copii AMY1 a crescut de la patru la șapte în ultimii 12.000 de ani, oferind fermierilor din Europa un avantaj digestiv.

Această adaptare genetică nu s-a limitat doar la oameni. Animalele domesticite care au trăit alături de noi, cum ar fi câinii și porcii, au dezvoltat și ele un număr mai mare de copii ale genei AMY1, ca urmare a dietei lor bogate în amidon, asociată cu traiul alături de oameni.

Descoperirea acestei variații genetice este importantă nu doar pentru a înțelege evoluția umană, ci și pentru impactul pe care îl are asupra sănătății noastre de astăzi. Capacitatea noastră de a digera amidonul nu este doar o relicvă a trecutului, ci joacă un rol activ în modul în care metabolizăm carbohidrații și menținem sănătatea metabolică.

Persoanele cu un număr mai mare de copii ale genei AMY1 pot digera mai eficient amidonul, ceea ce le poate oferi un avantaj metabolic. De-a lungul timpului, acest avantaj a contribuit la succesul reproducerii lor, lăsând o amprentă genetică profundă asupra generațiilor viitoare. Cu toate acestea, cercetătorii subliniază că, deși o mai bună capacitate de digestie a amidonului poate fi benefică, acest lucru trebuie echilibrat cu o dietă modernă sănătoasă, deoarece excesul de carbohidrați poate duce la probleme metabolice, cum ar fi obezitatea sau diabetul.

Concluziile acestor studii ne aduc aminte că relația noastră cu mâncarea, în special cu pâinea și alte alimente bogate în amidon, este mult mai profundă decât ar părea la prima vedere. Genele noastre au evoluat de-a lungul mileniilor pentru a ne permite să digerăm aceste alimente esențiale, iar acest lucru explică de ce mulți dintre noi găsesc carbohidrații atât de irezistibili.

Deși dietele moderne ne îndeamnă adesea să reducem consumul de carbohidrați, este important să ne amintim că genele noastre ne-au pregătit să digerăm și să ne bucurăm de aceste alimente de-a lungul a sute de mii de ani. Poate că, în loc să ne luptăm împotriva instinctelor noastre genetice, ar trebui să ne concentrăm pe un echilibru sănătos între carbohidrați, proteine și grăsimi, onorând astfel moștenirea evolutivă care ne-a adus pâinea pe masa noastră.

Descoperirile genetice despre gena AMY1 deschid noi direcții de cercetare. Înțelegerea modului în care această genă influențează digestia amidonului și sănătatea metabolică ar putea oferi indicii valoroase pentru combaterea unor afecțiuni precum obezitatea sau diabetul. Mai mult, aceste studii ne ajută să ne reconsiderăm relația cu mâncarea și să reflectăm asupra modului în care trecutul nostru evolutiv influențează preferințele alimentare din prezent.

O serie de idei care circulă intens în zona consumatorilor interesați de nutriție afirmă că soiurile moderne de grâu prezintă dezavantaje nutriționale semnificative în raport cu soiurile mai vechi datorită selecțiilor genetice excesive, interesate doar de creșterea productivității (în realitate, selectia soiurilor de grâu a urmărit și alte caracteristici esențiale pentru luarea în cultură, așa cum este rezistența la cădere, corelată cu lungimea paiului, rezistența la boli și dăunători sau aderența paleelor la bob, esențială pentru decorticarea facilă a acestuia). În cazul grâului creșterea productivității la hectar s-ar fi realizat mai ales pe seama creșterii cantitătii de amidon, care reprezintă aproximativ 80 % din masa bobului, precum și pe îmbunătățirea conținutului de proteine implicate în calitățile de panificație ale acestuia. Toate aceste modificări s-ar fi petrecut însă în detrimentul altor substanțe din bob, substanțe cu efect benefic asupra sănătății (fibre, vitamine, antioxidanți). Iată însă că un grup de cercetători britanici și-au dorit să verifice aceste idei. Aceștia au cultivat într-un experiment multianual 39 de soiuri de grâu reprezentative pentru toată variabilitatea genetică a grâului cultivat în Marea Britanie din 1790 până în 2012. Aceștia au urmărit în făinurile obținute din aceste grâne conținutul de fibre dietetice (arabinoxilan și β-glucan) și aminoacizi, glucide și oligoglucide, arabinogalactan-proteine (AGP), colină și betaină [19].

Rezultatele obținute sugerează că, de fapt, grânele cultivate în prezent conțin cu aproximativ o treime mai multe fibre (arabinoxilani) decât grânele mai vechi. De asemenea, acestea sunt caracterizate de cantități mai mari de betaină (implicată în reducerea nivelului de homocisteină din sânge și prevenirea bolilor cardio-vasculare), dar și de glucide și oligoglucide (acestea din urmă au rol prebiotic, stimulând activitatea florei intestinale pe de o parte, dar sunt implicate și într-o serie de tulburări gastrointestinale din sfera sindromului intestinului iritabil - FODMAP). Studiul sugerează că grânele moderne conțin cantități mai mici de asparagină. Asparagina este principalul precursor al acrilamidei, o substanță care se formeaza la coacere și despre care au apărut dovezi în ultimii 20 de ani că are potențial cancerigen. Este evident că datele prezentate de cercetătorii britanici trebuie completate de studii viitoare, dar măcar se bazează pe cercetări efectuate în teren, nu pe idei preconcepute sau pe supoziții care servesc exclusiv notorietății unor indivizi certați cu știința.

Oamenii au tendinţa de a idealiza trecutul. Constatăm odată ajunşi la maturitate sau bătrâneţe că raiul vieţii noastre a fost copilăria şi că acel om responsabil care am devenit este o fiinţa tristă şi plină de grji care s-a rătăcit de acel homo ludicus de la începutul vieţii noastre. Cam acelaşi lucru se întâmplă şi cu noi ca specie. Virtuţile omului primitiv care trebuia doar să culeagă sau să vâneze sunt absolutizate lamentabil într-o filozofie a comuniunii armonioase cu natura, la care probabil ar trebui să ne întoarcem daca vrem sa fim: mai fericiţi, mai sănătoşi etc.

Din păcate, reîntoarcerea la vremurile de aur ale alimentaţiei nu mai este astăzi posibilă, motiv pentru care consider că teoriile vehiculate de mulți dintre detractorii cerealelor au utilitate sociologică egală cu zero. “Revoluţia în bucătărie” poate că este necesară, dar gândirea ei ca un proces de revenire la un stil de alimentaţie care a caracterizat specia umană cu mii de ani în urmă nu este revoluţie, ci involuţie. Dacă vrem să schimbăm ceva, trebuie să o facem pe baza a ceea ce ştim deja în legătură cu interacţiunea dintre organism şi aliment, respectiv, ţinând cont de realităţile noastre istorice: creştere demografică, sărăcirea tot mai accentuată a resurselor agricole în contrast cu necesitatea creşterii productivităţii culturilor agricole etc. Chiar şi realităţile noastre biologice sunt altele, chiar dacă din punct de vedere genetic nu părem atât de diferiţi de omul preistoric. Evoluţia umană a determinat apariţia unor modalităţi noi de răspuns la interacţiunea dintre organism şi hrană astfel încât chiar dacă ne-am apuca să mâncăm ca omul primitiv, nu trebuie să ne aşteptăm ca impactul acestei alegeri să ne aducă mari beneficii.

O direcţie firească a schimbărilor pe care trebuie să le facem în bucătărie este spre exemplu, sugerată de apariţia produselor alimentare funcţionale. Ele integrează o valoare pe care omul primitiv o folosea atunci când mânca rădăcini, într-un produs modern, mult mai bine adaptat stilului nostru de viaţă.

Existenţa omenirii poate fi redusă la la o luptă disperată pentru a evita criza malthusiană. Am reuşit să o facem graţie tehnologiilor tot mai performante pe care le-am creat în agricultură şi în industria alimentară. Reîntoarcerea la un comportament alimentar caracteristic omului primitiv nu reprezintă decât o abandonare a umanităţii în braţele acestei crize.

„Am observat o schimbare dramatică a alimentelor pe care le consumăm, a stilului de viaţă. Haideţi să luăm  istoria omenirii de foarte devreme. Ce am putea constata? Că circa 99% din timpul existenţei speciei umane, omul a fost un vânător-culegător. Asta înseamnă că el vâna şi culegea ierburi, rădăcini, fructe, legume, seminţe, toate însă fiind consumate aşa cum au fost luate din natură, nemodificate. Pentru a-şi câştiga mâncarea, aceasta era foarte muncită...Ca să vânezi, să culegi, depui un efort. Şi fizic, dar şi inteligenţa este pusă în mişcare. Ca să prinzi un animal sălbatic, trebuie să fii ingenios, trebuie să  fii mai deştept decât el. Omul nu este dotat de la natură cu gheare, cu forţă, el este dotat cu inteligenţă, şi iată că în felul acesta s-a dezvoltat şi creierul, cumva şi datorită acestui fel de viaţă, care a fost şi o reuşită din punct de vedere biologic. Acesta a constituit şi un avantaj extraordinar, faţă de celelalte specii, omul reuşind să aibă un spectru alimentar foarte diversificat. Ştiaţi că omul primitiv consuma cel puţin 300 de specii de plante şi animale?” [20]

Omul primitiv care mânca atât de sănătos, avea o speranţă medie de viaţă de 18-20 de ani. Omul evului mediu, deja parţial corupt de farmecul urbanizării alimentaţiei, trăia, în medie, 33 de ani. Populaţia lumii era în preistorie de câteva milioane, iar în evul mediu, specia noastra abia ajunsese la 700 de milioane. În veacul otrăvirii alimentelor cu aditivi toxici, în veacul hiperprocesării şi a uniformizării hranei, speranţa medie de viaţă a ajuns la 65 – 70 de ani, iar populaţia lumii a atins 8 miliarde de indivizi. Desigur, dezvoltarea medicinii, a sistemelor sanitare, generalizarea democrației și a statelor cu legislații construite pe valori umaniste de tipul liberului acces la educație și dreptul nediscriminatoriu la protecție socială au rolul major în atingerea acestor performanţe, dar dezvoltarea industriei alimentare nu poate fi ignorată ea jucând un rol semnificativ în această chestiune.

Există o relaţie naturală între timpul alocat procurării hranei şi nivelul de dezvoltare al unei societăţi. Omul primitiv abia dacă reuşea să-şi asigure necesarul caloric al metabolismului bazal, iar dezvoltarea creierului său este puternic corelată tocmai cu schimbarea stilului alimentar. Performanţele la care a ajuns omenirea se datorează tocmai surplusului de hrană pe care a reuşit să-l creeze după abandonarea strategiei de vânător – culegător. Studiile antropologice sugerează că înţărcarea copiilor la oamenii preistorici avea loc în jurul vârstei de 4 ani, iar această situaţie era generată tocmai de calitatea slabă şi cantitatea insuficientă a hranei. Practic, la o speranţă de viaţă de 20 de ani, acest fenomen implica pentru fiecare familie, in medie, un singur urmaş. Un copil modern, la aceiaşi vârstă este deja implicat în programele sociale de educare, iar omul modern abia îşi termină studiile la vârsta la care strămoşii lui îşi încheiau viaţa. Este aceasta o involuţie?

Ar trebui să ne întrebăm totuși dacă nu judecăm prea aspru defectele actualului sistem alimentar, dacă nu interpretăm într-o manieră reducţionistă fenomene absolut naturale. Strămoşii noştri mâncau mai diversificat, mai natural şi erau mai sănătoşi. Noi mâncăm ultraprocesat, uniform şi suntem mai bolnavi. Aceasta este o afirmaţie care în realitate este foarte greu de judecat. Chiar daca trecem peste chestiunea lipsei inferenţelor statistice care să justifice o astfel de afirmaţie şi o admitem ca pe o ipoteza viabilă, nu putem trece peste chestiunea faptului că strămoşii noştri mai sănătoşi, mureau mai tineri. În plus, spre deosebire de strămoşii noştri, care reprezentau o plajă populaţională restrânsă (700 de milioane in evul mediu), populaţia actuală reprezintă o plajă populaţională largă (8 miliarde), la nivelul căreia aceiaşi factori de presiune proveniţi din alimentaţie reuşesc să creeze mai multe modalităţi de răspuns. Variabilitatea răspunsurilor la alimente este mai mare pentru că populaţia noastră este mai mare, iar acest lucru are un rol covârşitor din punct de vedere evolutiv. Aici trebuie căutată explicația noilor boli, de neîntâlnit pe vremea bunicilor noștri. Pur si simplu, suntem victimele unei probabilități mai mari ca aceste gen de evenimente să se producă pentru că suntem mai mulți, iar în era rețelelor sociale toate abaterile de la medie au șansa de a fi aflate imediat. Ceea ce vedem noi ca fiind catastrofal şi rău în efectele alimentaţiei moderne asupra indivizilor este parţial, rezultatul unui astfel de fenomen, care s-ar fi petrecut chiar şi în condiţiile în care hrana noastră rămânea aceiaşi pe parcursul ultimilor milenii.

Glutenul este centrul în jurul căruia se ordonează imaginarul panificației. Povestea lui începe în 1665, când Francesco Grimaldi, preot iezuit și savant implicat în studiul luminii, notează într-un manuscris postum că făina conține o substanță „lipicioasă”, căreia îi dă numele latin al lipiciului. Nimeni nu bănuia atunci că această notă marginală va deveni trei secole mai târziu motivul unor polemici intense în nutriție, medicină și cultură populară.

În 1745, Beccari separă pentru prima oară făina în două fracții, una dintre ele fiind glutenul. În 1805, Einhof extrage o substanță proteică folosind alcool, iar în 1820 Taddey divide glutenul în două componente: una solubilă în alcool — pe care o numește „gliadină” — și una insolubilă, „zimomul”. Ulterior, cercetătorii mărunțesc conceptual această substanță în tot felul de categorii, construind o adevărată menajerie de denumiri.

Ordinea apare abia la finalul secolului al XIX-lea, când Osborne clasifică proteinele făinii în gliadine, glutenine, albumine, globuline și proteoze. Însă adevărata descoperire a lui nu ține de nomenclatură, ci de observația că glutenina acționează ca un nucleu elastic, iar gliadina îi conferă extensibilitate. Această complementaritate proteică explică de ce pâinea are exact textura pe care o are — și de ce, la trei secole după Grimaldi, glutenul a ajuns să fie simultan iubit, detestat și incomplet înțeles.

Boala celiacă este o afecțiune autoimună determinată de expunerea la gluten. Oamenii de știință sunt de acord asupra faptului că această boală implică o predispoziție genetică reprezentată de haplotipurile HLA-DQ2 sau HLA-DQ8. Prelvalență acestor haplotipuri în populația generală este de cca 30 – 40 %, în timp ce boala celiacă afectează între 0,5 si 1,5 % din populația lumii. De aici, putem trage concluzia că prezența haplotipurilor este obligatorie, dar nu suficientă pentru declanșarea bolii, motiv pentru care oamenii de știință se străduiesc să identifice și alți factori care ar putea fi implicați în declanșarea acestei afecțiuni [21].

Unele populații, din dieta cărora grâul nu a făcut parte în mod tradițional, au o prevalență mai mare a acestei boli : nomazii din Sahara Occidentală expuși la dieta cu gluten în lagărele de migranți din Algeria (5 %), Finlanda (2,5 %), în timp ce altele au o prevalență extrem de scăzută : populațiile din Africa de Sud Est la care prevalența genelor HLA-DQ2/DQ8 este rară .

Majoritatea organismelor vii sunt formate din cei 20 de aminoacizi cunoscuți. În gluten, 2 dintre aceștia, glutamina și prolina sunt însă predominanți. Acești 2 aminoacizi sunt capabili să formeze structuri care sunt capabile să reziste digestiei proteinei glutenice în aparatul digestiv. Ei se regăsesc în peptide absorbite la nivelul mucoasei intestinale și care provoacă la nivelul acesteia un răspuns imun. Principalele mecanisme prin care sunt provocate aceste leziuni au fost descoperite, dar motivul pentru care doar o parte din indivizii predispuși la celiachie, fac boala, rămâne un mister. Leziunile aparute la nivelul mucoasei conduc adesea la pierderea capacității intestinului de a resorbi substanțele nutritive, ducând la deficiențe grave de nutrienți. Netratarea pe termen lung a celiachiei determină creșterea de peste 100 de ori a riscului  apariției unor tumori ale intestinului subțire. Tabloul simptomelor celiachiei este destul de complex, implicând simptome intestinale, de tipul diareei, precum și simptome nonintestinale precum anemia, dermatita sau osteoporoza, ceea ce face uneori dificilă diagnosticarea acestuia. Unele studii au arătat că, în medie, 30% dintre pacienții adulți celiaci sunt afectați de una sau mai multe dintre boli autoimune: diabet zaharat de tip 1 cu deficit de insulină, boli autoimune ale tiroidei, cum ar fi tiroidita Hashimoto sau boala Graves, boli reumatice cum ar fi artrita reumatoidă, sclerodermia, boala Behcet, dermatită herpetiformă cu vezicule sau boli hepatice autoimune și multe altele.

În general, prevalența bolii celiace a crescut în ultimii 60 de ani. Un studiu realizat de Clinica Mayo a examinat seruri vechi de 50 de ani ale recruților militari folosind test de sânge pentru anticorpi transglutaminază pentru a găsi o prevalență de 4,5 ori mai mică decât într-un eșantion de referință contemporan. Aceasta corespundea unei prevalențe de 0,2% în eşantionul vechi şi de 0,9% în eşantionul contemporan. Inca nu exista plauzibil ipoteză pentru a explica această diferență din moment ce consumul de grâu și conținutul de gluten nu sa schimbat semnificativ în acești 50 de ani. Este probabil ca factorii de mediu suplimentari și componentele suplimentare din grâu (cum ar fi ATI) să fie responsabili pentru rata ridicată a bolii celiace în populația actuală [22].

Revenind la critica lucrării doctorului Davis (Wheat belly), opinia autorului este că guvernul SUA prin liniile sale directoare în ceea ce priveşte consumul de cereale, la care se adaugă transformările genetice intense la care a fost supus grâul pe parcursul utilizarii sale în alimentație, sunt elementele principale care stau la baza sănătăţii deplorabile a consumatorului american. Autorul consideră situaţia în care se află industria de procesare a cerealelor şi susţinătorii acesteia, similară cu cea în care se află industria producătoare de ţigări, industrie care a trebuit să facă plăţi uriaşe în contul milioanelor de victime generate de consumul produselor din tutun.

Desigur, comparația de mai sus este forțată, deoarece spre deosebire de țigări, cerealele reprezintă alimente tradiționale, utilizate de mii de ani, sunt produse care se află la baza succesului nostru ca civilizație tehnologică. Folosirea lor în alimentația umană se bazează pe criterii care țin de opțiunile fiecărui consumator în parte, neexistând nici un model fiziologic validat științific care să explice consumul acestora pe seama vreunei forme de dependență pe care acestea ar fi capabile să o provoace. În fapt, punctul forte al cărții domnului Davis se vrea a fi interpretarea unor studii statistice realizate pe grupuri mari, statistici care aparent confirmă existența unei corelații între consumul de produse provenite din grâu și starea de sănătate a consumatorilor. 

Problema utilizării datelor statistice pe grupuri mari în argumentația științifică este foarte delicată, deoarece probabilitatea ca diverși parametri testați să se coreleze între ei la nivelul unui număr mare de măsurători crește odată cu creșterea numărului parametrilor testați și a numărului de măsurători. Practic, pe măsură ce numărul măsurătorilor este mai mare, o corelație între doi parametri devine semnificativă din punct de vedere statistic la valori tot mai mici ale coeficientului de corelație ®.  Ce înseamnă că ea devine « semnificativă » din punct de vedere statistic? Înseamnă că probabilitatea p ca legătura dintre cei doi parametri să se datoreze întâmplării este foarte mică, adică mai mică decât un prag folosit în mod uzual în cercetarea științifică, prag fixat îndeobște la un nivel de 5 % (există o șansă din 20 ca legătura respectivă să se datoreze întâmplării). Rețineți vă rog ideea de « semnificativ statistic » deoarece vom arăta mai departe că ceva poate fi, în același timp, semnificativ pentru statistică dar și irelevant pentru realitate. 

Putem ajunge, ca în urma unor măsurători pe zeci de mii de indivizi să constatăm că există o corelație semnificativă din punct de vedere statistic între consumul de produse pe bază de grâu și schizofrenie la o valoare a coeficientului de corelatie r de 0,12 (între noi fie vorba, această valoare a coeficientului de corelație este considerată semnificativă statistic pentru probabilitatea de transgresiune pomenită mai sus în cazul unui eșantion de 300 de indivizi, deci în cazul loturilor populaționale mari cifrele despre care se discută în termeni de « legături » sau « relații » între variabile pot fi chiar mult mai mici). Valoarea aceasta sugerează, în fapt, că doar 1,44 % din variația schizofreniei la nivelul grupului de indivizi studiat poate fi explicată pe seama variației consumului de produse pe bază de grâu. Și nici măcar această concluzie nu poate fi eminamente corectă dacă studiul respectiv nu a avut în vedere să discrimineze toate celelalte obișnuințe legate de consumul de pâine comune în grupul de indivizi, obișnuințe care se regăsesc și ele în mod automat în această valoare a coeficientului de corelație. Dar și chiar dacă am admite că această valoare a coeficientului de corelație reprezintă contribuția pură a consumului de produse din grâu la schizofrenie este măsura renunțări la aceste produse relevantă pentru limitarea îmbolnăvirii de schizofrenie în societate? Evident că nu: 98,56 % din cauzele schizofreniei nu sunt eliminate astfel, iar masura nu va duce niciodată la îmbunătățiri semnificative în această direcție.

În fapt, simpla existență a unei corelații între parametri măsurați statistic nu reprezintă un adevăr științific dacă în spatele acesteia nu există o explicație riguroasă sau ceea ce se înțelege generic prin model șțiințific în care interdependențele dintre parametri măsurați să poată fi organizate într-o succesiune logică de tip cauză – efect pe seama cunoștiințelor validate deja. Ori, tocmai asta lipsește din literatura dedicată demonizării alimentatiei pe bază de grâu, inclusiv în cartea domnului Davis. Lipsește modelul fiziologic prin care componente structurale ale grâului sau produselor derivate din acesta ajung în diverse sisteme biologice și ne fac rău.  Nimeni nu neagă dovezile legate de impactul asupra sănătății a consumului excesiv de pâine provenit din făina albă, dar majoritatea așa zișilor specialiști în nutriție uită permanent că majoritatea efectelor fiziologice ale hranei sunt o funcție dependentă de cantitate. Ori ce face dr. Davis cu ideea de cantitate? O ignoră pur și simplu! Mai jos sunt prezentate două grafice preluate din cartea respectivă. Graficele se referă în opinia autorului la date culese din studiul China al dr. Campbell și care ar contrazice chiar concluzia cea mai importantă a studiului și anume că bolile metabolice moderne sunt provocate de consumul excesiv de proteine animale. Dr. Davis sugerează că statisticile din studiu arată o corelație puternică între mortalitatea provocată de bolile coronariene și consumul de grâu:

Deci, ce observăm: datele nu sunt uniform distribuite, practic graficele sunt dezechilibrate, mai bine de trei sferturi dintre ele fiind cuprinse într-o zonă în care între cele două variabile nu există corelație sau corelația existentă este foarte slabă (0 - 250 grame grâu, zona din chenar). Practic, mor de boli coronariene sau au un indice de masă corporală mare o mulțime de oameni care nu mănâncă deloc produse pe bază de grâu! De fapt, dacă am transforma cele 250 de grame de grâu în pâine în cel mai grosolan mod cu putință (înmultim cantitatea de grâu cu 0,78 cât reprezintă extracția medie pentru o făină tip 650, apoi îi adăugăm undeva la 55 % apă pentru a obține echivalentul unui aluat și scădem din această cantitate 14 %, adică echivalentul pierderilor de masă din procesul de obținere a pâinii) am afla că este vorba de cca 260 grame de pâine pe zi, adică cca 95 de kg pe an. Cantitatea obținută este cu mult peste consumul mediu de pâine din Europa și chiar peste cel din țara noastră (82 kg/capita).

[image: ]

Figura 1. Graficele de corelație dintre consumul de grâu și mortalitatea determinată de boli coronariene (stânga), respectiv indicele de masă corporală (prelucrare după Davis William, 2012)

Partea graficului care arată că mortalitatea generată de bolile de inimă crește pe măsura creșterii cantității de produse provenite din grâu se găsește într-un domeniu de valori aflat dincolo de cantitățile uzuale consumate în lume. Regresia se referă la lumea exceselor, dar întrebarea care se ridică este următoarea: în ce măsură în această lume a exceselor studiul discriminează aportul propriu al produselor provenite din grâu la mortalitatea cardiacă? Este evident că ne aflăm într-un domeniu în care hiper-consumatorii de produse pe bază de grâu pot fi foarte bine și hiper-consumatori de orice altceva care poate interfera cu consumul de pâine.

Toate graficele prezentate în cartea domnului Davis au același model: sunt rupte în două domenii distincte undeva în zona corespunzătoare unui consum de produse pe bază de grâu de 250 grame pe zi. În cazul graficului  care corelează indicele de masă corporală și consumul de grâu situația este similară : majoritatea datelor sunt cuprinse în zona unde nu există corelație între cele două variabile, iar mulțimea punctelor lipite de ordonată arată că o mulțime dintre subiecții care nu mănâncă deloc grâu  au probleme mari cu greutatea.

Concluzia de bun simț ar fi aceea că produsele provenite din grâu sunt atât de uzuale în alimentația noastră încât pot interfera în statistici cu o mulțime de variabile care țin de starea de sănătate. Abundența lor generează capcane statistice care trebuiesc evitate cu grijă. Imaginați-vă că am corela consumul de apă cu mortalitatea generată de bolile cardiovasculare. Dacă am pleca de la ipoteza că consumul de apa crește cu creșterea greutății persoanelor (necesarul fiziologic de apa este de 30 - 40 ml/kg corp/zi), iar persoanele supraponderale prezintă un risc semnificativ mai mare de infarct decât cele cu greutate normală, cum ar arăta graficul corespunzător relației dintre consumul de apă și mortalitatea provocată de boli cardiace? Ar fi o dreaptă aproape perfectă, cu siguranță. Dar ne-ar da această corelație puternică dreptul să învinovățim apa?

În realitate, dovezile cu privire la riscurile asupra sănătății generate de consumul de pâine sunt foarte firave. De exemplu, o cercetare [24] foarte complexă a principalelor baze de date științifice medicale utilizând sintagma „pâine și cancer” a redus toată literatura din acest domeniu la doar 24 de studii de cohortă prospectivă ce au implicat peste 1,8 milioane de participanți. 

Rezultatele acestei meta-analize au contrazis teoriile populare conform cărora pâinea, în special cea albă, ar contribui semnificativ la creșterea riscului de cancer. În mod specific, nu s-a găsit nicio asociere semnificativă statistic între consumul de pâine și riscul general sau specific de cancer. Mai mult decât atât, consumul de pâine integrală a fost asociat cu o reducere semnificativă a riscului de cancer colorectal și cu o scădere a mortalității generale prin cancer, ceea ce subliniază potențialele beneficii ale cerealelor integrale în contextul unei diete sănătoase.

O atenție deosebită a fost acordată acrilamidei, un compus considerat „probabil carcinogen” conform IARC, prezent în pâine ca rezultat al procesării termice. Deși acrilamida a fost citată frecvent drept motiv de îngrijorare, analiza autorilor relevă faptul că dovezile epidemiologice care leagă acrilamida din dietă de riscul de cancer sunt inconsistente și, adesea, nesemnificative. În cazul pâinii integrale, care conține niveluri mai ridicate de acrilamidă comparativ cu pâinea albă, efectele benefice ale fibrelor alimentare, antioxidanților și compușilor bioactivi depășesc riscurile ipotetice asociate acestei substanțe.

​​Grânele vechi între știință și mitologie modernă

Utilizarea excesivă a termenului de grâne antice este puțin justificată din punct de vedere științific deoarece, în mod evident aceste grâne nu sunt deloc antice din moment ce le cultivăm si le consumăm în prezent. Nu este nici mai puțin adevărat că ele au scăpat complet nevătămate selecției empirice și că în interiorul diferitelor varietăți de grâne vechi cultivate în prezent nu au existat presiuni selective care au îmbunătățit anumite caracteristici fitotehnice sau tehnologice. Probabil că pentru a nu cădea în capcanele marketingului modern care ar fi în stare să ne ofere drept grâne antice inclusiv varietăți de grâne locale sau cultivate cu un secol sau două în urmă ar trebui să discutăm pe scurt despre istoria genetică a grâului. Aceasta se întinde pe mai bine de 500 000 de ani și are la bază mecanisme de încrucișare spontană între specii din genurile Triticum și Aegilops urmate de procese de duplicare a cromozomilor care au dus la apariția unor specii noi autofertile. Trebuie să știm însă că nu există o literatură unitară legată de clasificarea și filogenetica grâului, mare parte din ea fiind construită pe criterii morfologice care unor autori li se par suficiente, iar altora nu. Tehnicile noi de genetică moleculară sunt mai obiective și este de așteptat ca în filogenetica grâului să apară relații între diferite specii pe care până acum nu le-am observat.

Formele diploide de grâu au pornit probabil de la Einkornul sălbatic (Triticum urartu), specie considerată donatorul genomului AA și strămoșul varietăților de Einkorn cultivate astăzi. Grânele Einkorn s-au încrucișat în mod natural cu o graminee sălbatică înrudită, foarte probabil un strămoș al lui Aegilops speltoides (BB) și a dat naștere unei specii de grâu tetraploide (AABB) pe care o întâlnim astăzi sub forma variantelor sălbatice sau cultivate ale grâului Emmer, durum și Kamut. Prin încrucișarea variantelor sălbatice de grâu Emmer cu o altă graminee sălbatică, Aegilops tauschii ( DD) a apărut grâul modern, hexaploid, sub două varietăți majore: grâul spelta și grâul comun din care obținem pâinea modernă (AABBDD). 

Teoretic, ar trebui să includem în categoria grânelor vechi exclusiv doar varietățile de grâu luate initial în cultură, ceea ce ar corespunde grânelor einkorn, emmer și kamut cultivate astăzi. Noi am inclus aici și grâul spelta, deși ele este în mod evident o achiziție mai recentă a agriculturii.

Grâul modern este practic un mozaic genetic constituit din trei genomuri distincte și din această perspectivă ipoteza că acesta conține proteine noi în raport cu antecesorii săi este reală. Spre exemplu, grâul Einkorn nu contine proteine codificate de gene aflate în genomul provenit de la A. speltoides (BB) sau A. tauschii (DD). La fel, grânele Emmer, durum și Kamut nu conțin proteine codificate pe genomul provenit de la A. tauschii (DD).

Interesul pentru reevaluarea soiurilor de grâu vechi în panificație a pornit de la opiniile unor nutriționiști care susțin că soiurile moderne de grâu, obținute prin ameliorare genetică la nivelul a mii de ani de cultură, conțin compuși chimici responsabili de întreaga gamă de probleme gastro-intestinale asociată cu intoleranța la gluten. Mai mult, aceștia susțin că, în realitate, numărul persoanelor cu diverse intoleranțe la grâul modern este mult mai mare decât cel inventariat de sistemele medicale moderne în sfera bolnavilor de celiachie. Aceste opinii sunt controversate, în sensul ca o mare parte a comunității științifice le contestă vehement, iar studiile și afirmațiile care se tot adună în domeniul acestei dezbateri nu converg în acest moment către o direcție clară. Știm cu certitudine că ceea ce au urmărit sistematic strămoșii noștri atunci când au ameliorat grânele au fost o serie de caractere utile legate de productivitate, rezistența la cădere a tulpinii, scăderea coeziunii dintre endosperm si tărâțe pentru ca boabele să poată fi mai ușor măcinate si cernute, lipsa paleelor etc. Toate aceste modificări au însă o bază genetică, iar fiecare genă implică manifestarea unor lanțuri metabolice la capătul cărora se află și compuși chimici noi. Modul în care acești compuși noi au interacționat cu organismul nostru este într-adevăr o bază interesantă de discuție cu atât mai mult cu cât nu avem încă un inventar semnificativ al acestora. De exemplu, un studiu realizat de doi cercetători din Israel și Statele Unite care au urmărit modul în care ameliorarea convențională a grâului a afectat conținutul de benzoxazinoizi la grâul modern în comparație cu soiurile antice [26]. Benzoxazinoizii sunt antibiotice naturale din grâu prin intermediul cărora planta se protejează de potențiale infecții. Odată consumat grâul, acești compuși pot să-și exercite activitatea antimicrobiană inclusiv în organismul uman, protejându-l de eventuale infecții sau interacționând în mod particular cu microbiomul intestinal. Studiul lor nu a arătat neapărat că domesticirea și ameliorarea grâului a determinat o acțiune unilaterală, rezultată în dispariția sau scăderea cantităților acestor compuși, ci dimpotrivă, că efectul domesticirii a determinat scăderea sau pierderea anumitor metaboliți, dar si supra exprimarea și abundența altor metaboliți cu efecte similare. De ce este important acest lucru? Pentru că dovedește că putem găsi în soirile vechi de grâu resurse pentru îmbunătățirea valorii nutritive si funcționale a acestei cereale. Pe măsură ce vom avea un inventar al metaboliților pierduți prin domesticire o să fim capabili să readucem în grâul modern o întreagă constelație de principii fitoactive pe care le-am pierdut alergând toată istoria noastră după soiuri de grâu care exprimau însușiri fenotipice de interes.

Interacțiunea dintre acești compuși și organismul nostru este suficient de subtilă pentru a nu putea fi înțeleasă complet la nivel biochimic, dar suficient de evidentă pentru a putea fi observată la nivelul studiilor de cohortă. Un studiu realizat de cercetători italieni pe 29 de călugărițe care au consumat timp de 30 de zile numai alimente preparate din făină albă provenită din soiuri moderne de grâu, după care, tot timp de 30 de zile, numai alimente obținute din făină integrală din soiuri antice [27] (în textul original este folosită dihotomia « făină rafinată » și « făină nerafinată », termeni pe care-i evit pentru că nu sunt de acord cu ei, fiind în fapt termeni din marketingul nutriționiștilor TV, bazați pe o slabă și neștiințifică înțelegere a procesului de măciniș). Călugărițelor le-au fost evaluate o serie de parametri hemato-chimici, microbiota fecală si o serie de componente ale metabolomului la intrarea în prima dietă, la ieșirea din ea și la ieșirea din a doua dietă. Rezultatele obținute au arătat că la sfârșitul perioadei de hrănire cu alimente provenite din grâne antice a existat o reducere semnificativă a fierului seric , feritinei, creatininei, sodiului, potasiului, magneziului, colesterolului total, colesterolului LDL și HDL, respectiv  al acidului folic. În plus, a crescut abundența enterococilor cultivabili, a bacteriilor lactice și a anaerobilor totali. Capacitatea microbiomului intestinal de a metaboliza carbohidrații a crescut după perioada de dietă care conține produse din cereale antice. Mai mulți compuși organici volatili au crescut, de asemenea după o lună de dietă îmbogățită cu produse din cereale antice. 

Alți cercetători italieni, care au evaluat datele din literatură legate de toxicitatea soiurilor de grâu vechi pentru bolnavii de celiachie, ajungeau la începutul acestui an la următoarele concluzii: « deși directiva UE 828/2014 afirmă că subiecții celiaci ar trebui să evite grâul (de exemplu, speciile Triticum, spelta și Kamut), secara și orzul, studii recente subliniază prezența variabilității, în termenii epitopilor imunostimulatori, între grânele vechi și cele moderne. Cerealele minore (cum ar fi ovăzul) și cerealele antice au primit o atenție considerabilă ca alternative pentru formularea produselor fără gluten. Cu toate acestea, toxicitatea lor pentru pacienții celiaci este încă dezbătută. Unele soiuri antice de grâu par a fi mai puțin toxice pentru pacienții cu celiachie. De exemplu, T. monococcum pare să conțină un număr mai mic de peptide toxice, iar prolaminele sale sunt mai susceptibile la digestia gastro-intestinală. Deși unele soiuri antice de grâu, precum T. monococcum, Triticum aestivum ssp. spelta și Kamut, sunt caracterizate printr-o reducere a toxicității in vitro, studiile prezentate în literatură evidențiază prezența epitopilor imunostimulatori. Prin urmare, aceste soiuri sunt considerate în prezent toxice pentru pacienții celiaci. Unele dintre aceste soiuri, cu o capacitate redusă de a activa răspunsul imun  ar putea fi utile în reducerea incidenței celiachiei, dar sunt necesare studii viitoare pentru a confirma acest lucru” [28]

